’بھارتی آرمی چیف کے غیر ذمہ دارانہ بیانات امن کے لیے خطرہ ہیں‘
پاکستانی فوج کے شبعہ تعلقات عامہ کے ایک بیان میں کہا گیا ہے کہ بھارتی فوج کے سربراہ کے غیرذمہ دارانہ بیانات سے علاقے میں کشیدگی اور تناؤ کو ہوا ملی رہی ہے، جو علاقے کے امن کے لیے خطرہ ہے۔
ویب ڈیسک — پاکستان فوج کے ترجمان اور شعبہ تعلقات عامہ کے سربراہ میجر جنرل آصف غفور نے کہا ہے کہ بھارتی آرمی چیف اپنے سیاسی آقائوں کو خوش کرنے کے لیے مسلسل غیرذمہ دارانہ بیانات دے کرخطے کے امن کو متاثر کررہے ہیں، میجرجنرل آصف غفور کا بیان بھارتی آرمی چیف کے اس بیان کے جواب میں آیا ہے جس میں انہوں نے کہا تھا کہ پاکستان کے زیر انتظام کشمیر پر پاکستانی حکومت کا نہیں شدت پسندوں کا قبضہ ہے جو بھارت کے زیر انتظام کشیمر میں حالات کو خراب کرنے کی کوشش کر رہے ہیں۔ میجر جنرل آصف غفور نے یہ بات جمعے کے روز ٹوئٹر پر جاری کردہ ایک بیان میں کہی ہے۔ میجرجنرل آصف غفور نے سماجی رابطے کی ویب سائٹ ٹوئٹر پر اپنے پیغام میں کہا کہ بھارتی آرمی چیف بپن راوت کے بیانات اپنے سیاسی ماسٹرز کے انتخابی مفادات کیلئے ہیں۔ جعلی سرجیکل اسٹرائیکس سے لے کر اب تک انہیں کوئی کامیابی نہیں ملی۔ بھارتی آرمی چیف کا بیان معصوموں کے خون سے رنگا ہے۔ انہوں نے اپنی فوج کو روگ آرمی بنا لیا ہے۔ بھارتی آرمی چیف بپن راوت کا بیان پاکستان کے ہاتھوں اٹھائے نقصانات کا نتیجہ ہے۔ ​ ان کا مزید کہنا تھا کہ انہوں نے اپنی فوج کو روگ فورس بنادیا ہے۔ ہر روز ان کے فوجی مر رہے ہیں۔ آج تک ان کے کیریئر میں کوئی کامیابی نہیں ہے۔ نام نہاد تکنیکی خرابیوں کے ذریعے ان کے ہیلی کاپٹرز خود ہی تباہ ہو رہے ہیں جس کے باعث بپن راوت چیف آف ڈیفنس اسٹاف بننے کی تیاریاں کر رہے ہیں۔ لیکن یہ سب پیشہ وارانہ فوجی اخلاقیات کی قیمت پر ہو رہا ہے۔ ایک اور ٹوئٹ میں آئی ایس پی آر کے سربراہ نے کہا کہ ’’اِن غیر ذمہ دارانہ بیانات کے علاوہ، بھارتی فوج کے سربراہ کے ہاتھ پہلے ہی بے گناہ لوگوں کے خون سے رنگے ہوئے ہیں، جب کہ پاکستانی مسلح افواج کے ہاتھوں بھارتی فوج کو نقصان پہنچ چکا ہے‘‘۔ بھارتی ٹی وی چینل این ڈی ٹی وی کے مطابق بھارتی آرمی چیف جنرل بپن راوت نے آرمی کمانڈرز کانفرنس میں کہا کہ پاکستان کے زیر انتظام کشمیر اصل میں دہشت گردوں کے کنٹرول میں ہے۔ یہ علاقہ پاکستانی اسٹیبلشمنٹ نہیں بلکہ دہشت گردوں کے ذریعے کنٹرول کیا جا رہا ہے۔ جنرل بپن راوت نے کہا کہ جب ہم جموں و کشمیر کہتے ہیں تو اس میں پاکستان کے زیرانتظام کشمیر اور گلگت بلتستان بھی ہے جو ہمارے مغربی ہمسائے کے قبضہ میں ہے۔ انہوں نے آرٹیکل 370 کے بارے میں کہا کہ یہ ایک عارضی بندوبست تھا اور جب اس کے لیے لفظ عارضی کا استعمال کیا گیا تو اس کے ختم ہونے پر پاکستان اتنا واویلا کیوں کر رہا ہے۔ جنرل بپن راوت نے کہا کہ ایسا اس وجہ سے ہو رہا ہے کہ پاکستان کے زیرانتظام کشمیر پاکستانی اسٹیبلشمنٹ نہیں بلکہ دہشت گردوں کے کنٹرول میں ہے۔ یہ پاکستان کا دہشت گردوں کے زیر اثر علاقہ ہے۔ انہوں نے پاکستان پر الزام عائد کیا ہے کہ پاکستان بھارت کے زیرانتظام کشمیر کے حالات خراب کرنے کی کوشش کر رہا ہے۔ جنرل بپن راوت کا یہ بیان ایک ایسے وقت میں آیا ہے جب لائن آف کنٹرول پر گولہ باری کا سلسلہ جاری ہے اور جمعہ کے روز بھی پاکستانی دفتر خارجہ نے بھارتی ناظم الامور گوروآہلو والیا کو دفتر خارجہ طلب کر کے لائن آف کنٹرول کی مبینہ خلاف ورزیوں پر اجتجاج کیا تھا۔ گزشتہ دنوں بھی جنرل بپن راوت نے لائن آف کنٹرول پر پاکستان کے زیرانتظام کشمیر کے علاقے جورا سیکٹر میں دہشت گردوں کے کیمپس ختم کرنے کا دعویٰ کیا تھا تاہم پاکستان نے اس دعویٰ کو مسترد کرتے ہوئے اگلے روز سفاتکاروں کو اس علاقے کا دورہ کرایا تھا۔